b'\n_START_ARTICLE_\nDreamHack\n_START_PARAGRAPH_\nDreamHack\xc2\xa0\xe2\x80\x93 did\xc5\xbeiausias pasaulio kompiuteri\xc5\xb3 festivalis ir kompiuterini\xc5\xb3 \xc5\xbeaidim\xc5\xb3 turnyras, su gyvais koncertais bei var\xc5\xbeybomis. \xe2\x80\x9eDreamHack\xe2\x80\x9c organizuojamas dusyk per metus Elmia parod\xc5\xb3 ir konvent\xc5\xb3 centre Jon\xc5\xa1iopinge (\xc5\xa0vedija). 2007\xc2\xa0m. \xe2\x80\x9eDreamHack\xe2\x80\x9c buvo apdovanotas Jon\xc5\xa1iopingo municipaliteto garb\xc4\x97s diplomu u\xc5\xbe reik\xc5\xa1m\xc4\x99 miesto ekonomikai, kult\xc5\xabrai, \xc5\xa1vietimui ir vietinei bendruomenei.\n_START_SECTION_\nRenginiai\n_START_PARAGRAPH_\nDu pagrindiniai \xe2\x80\x9eDreamHack\xe2\x80\x9c renginiai yra \xe2\x80\x9eDreamHack Winter\xe2\x80\x9c (\xc5\xbeiemos) ir \xe2\x80\x9eDreamHack Summer\xe2\x80\x9c (vasaros). Kiekvienas trunka apie 72 valandas (keturias dienas), programa vyksta kiekvien\xc4\x85 dien\xc4\x85 vis\xc4\x85 dien\xc4\x85. Vidutinis dalyvi\xc5\xb3 am\xc5\xbeius yra 16\xc2\xa0\xe2\x80\x93 17 met\xc5\xb3, dalyvauja \xc5\xbemon\xc4\x97s i\xc5\xa1 viso pasaulio. 2011\xc2\xa0m. \xe2\x80\x9eDreamHack\xe2\x80\x9c Winter dalyvi\xc5\xb3 skai\xc4\x8dius siek\xc4\x97 beveik 21 000, o darbuotoj\xc5\xb3 (savanori\xc5\xb3)\xc2\xa0\xe2\x80\x93 apie 500._NEWLINE_Kiekvien\xc4\x85 rengin\xc4\xaf penkios pagrindin\xc4\x97s programos yra: elektroninis sportas, skaitmeninio meno konkursas, parodos, koncertas ir festivalis._NEWLINE_\xe2\x80\x9eFestivalis\xe2\x80\x9c yra laisva programa, kurioje kiekvienas dalyvis gauna vietos, stal\xc4\x85, k\xc4\x97d\xc4\x99, elektros ir interneto jungtis, kur gali prisijungti savo atsine\xc5\xa1tus kompiuterius._NEWLINE_\xe2\x80\x9eDreamHack\xe2\x80\x9c yra vienas reik\xc5\xa1mingiausi\xc5\xb3 turnyr\xc5\xb3 elektroniniame sporte. Profesionaliose StarCraft II var\xc5\xbeybose dalyvauja auk\xc5\xa1\xc4\x8diausio lygio \xc5\xbeaid\xc4\x97jai i\xc5\xa1 viso pasaulio, o j\xc5\xb3 finalai yra transliuojami \xc5\xa0vedijos Nacionalin\xc4\x97s televizijos. \xc5\xbdi\xc5\xabrov\xc5\xb3 skai\xc4\x8diaus rekordas yra 1,7 milijono. Neskaitant StarCraft 2, yra ar buvo organizuojamos ir Quake Live, Counter-Strike, Heroes of Newereth, League of Legends, Dota 2, Battlefield 3, Super Street Fighter IV profesionalios var\xc5\xbeybos. Norintys dalyviai da\xc5\xbenai organizuojasi ir neoficialius kit\xc5\xb3 \xc5\xbeaidim\xc5\xb3 turnyrus. Bendras biud\xc5\xbeetas prizams siekia 2 milijonus kron\xc5\xb3._NEWLINE_Parod\xc5\xb3 srity \xc4\xafvairios su kompiuteriais susijusios \xc4\xafmon\xc4\x97s pristato savo produktus. Da\xc5\xbeni nauj\xc5\xb3 kompiuterini\xc5\xb3 \xc5\xbeaidim\xc5\xb3 pristatymai, kartais vyksta paskaitos ir seminarai, pardavin\xc4\x97jamos kompiuterin\xc4\x97s prek\xc4\x97s.\n_START_SECTION_\nIstorija\n_START_PARAGRAPH_\n\xe2\x80\x9eDreamHack\xe2\x80\x9c prad\xc4\x97tas organizuoti XX a. devintojo de\xc5\xa1imtme\xc4\x8dio prad\xc5\xbeioje kaip nedidelis draug\xc5\xb3 ir bendramoksli\xc5\xb3 samb\xc5\xabris Malungo mokyklos r\xc5\xabsyje. 1994\xc2\xa0m. renginys persik\xc4\x97l\xc4\x97 \xc4\xaf mokyklos kavin\xc4\x99 ir tapo viena did\xc5\xbeiausi\xc5\xb3 apylink\xc4\x97s \xe2\x80\x9edemoparty\xe2\x80\x9c bei \xe2\x80\x9eLAN party\xe2\x80\x9c._NEWLINE_1997\xc2\xa0m. \xe2\x80\x9eDreamHack\xe2\x80\x9c organizuotas \xe2\x80\x9eKupolen\xe2\x80\x9c arenoje Burleng\xc4\x97je, tuo metu tai buvo did\xc5\xbeiausias \xc5\xa0vedijos ir tre\xc4\x8dias pagal dyd\xc4\xaf Skandinavijos \xe2\x80\x9eLAN party\xe2\x80\x9c._NEWLINE_Nuo 2001\xc2\xa0m. \xe2\x80\x9eDreamHack\xe2\x80\x9c organizuojamas Elmos centre Jon\xc5\xa1iopinge. Nuo 2002\xc2\xa0m. vietoje vieno renginio per metus buvo prad\xc4\x97ti organizuoti du: vasar\xc4\x85 ir \xc5\xbeiem\xc4\x85. I\xc5\xa1 prad\xc5\xbei\xc5\xb3 vasarinis buvo labiau orientuotas \xc4\xaf \xc5\xbeaidim\xc5\xb3 var\xc5\xbeybas, o \xc5\xbeieminis\xc2\xa0\xe2\x80\x93 \xc4\xaf demoscen\xc4\x85, \xc5\xa1iuo metu skirtumo nebeliko._NEWLINE_Nuo 2007 met\xc5\xb3 prad\xc4\x97tas organizuoti ir tre\xc4\x8diasis, ma\xc5\xbeesnis renginys, paprastai vasaros viduryje ar antroje pus\xc4\x97je. \xc5\xa0iuo metu jis da\xc5\xbeniausiai vyksta Valensijoje (Ispanija)._NEWLINE_Nuo 2012\xc2\xa0m. \xe2\x80\x9eDreamHack\xe2\x80\x9c bendradarbiauja su Major League Gaming ir Electronic Sports League siekdami skatinti elektroninio sporto vystym\xc4\x85si visame pasaulyje. Buvo sukurta bendra \xe2\x80\x9eDreamHack\xe2\x80\x9c ir MLG reiting\xc5\xb3 sistema ir kt.'